FI Euroopan unionin virallinen lehti C 206/6

Kuulemismenettelystä vastaavan neuvonantajan loppukertomus asiassa COMP/M.3216 — Oracle/PeopleSoft

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti — EYVL L 162, 19.6.2001, s. 21)

(2005/C 206/07)

Komissio vastaanotti 14. lokakuuta 2003 neuvoston asetuksen (ETY) N:o 4064/89, sellaisena kuin se on muutettuna asetuksella (EY) N:o 1310/97, (jäljempänä ’sulautuma-asetus’) 4 artiklan mukaisen ilmoituksen ehdotetusta yrityskeskittymästä, jolla Oracle Corporation United States (jäljempänä ’Oracle’) hankkii sulautuma-asetuksen 3 artiklan 1 kohdan b alakohdassa tarkoitetun yksinomaisen määräysvallan yrityksessä PeopleSoft Inc. United States (jäljempänä ’PeopleSoft’) julkisella ostotarjouksella.

Komissio päätti 17. marraskuuta 2003 aloittaa asiassa sulautuma-asetuksen 6 artiklan 1 kohdan c alakohdan ja ETA-sopimuksen 57 artiklan mukaisen menettelyn.

Menettely keskeytettiin 6. tammikuuta 2004, sillä Oracle ei ollut toimittanut muodollisessa komission päätöksessä pyydettyjä tietoja päätöksessä asetetussa määräajassa. Kun tiedot oli saatu, menettelyä jatkettiin 12. helmikuuta 2004.

Komission perusteellisten tutkimusten kuluessa Oracle pyysi joitakin asiakirjoja EY:n yrityskeskittymien valvontamenettelyjä koskevien komission parhaiden käytänteiden perusteella mutta ei saanut niitä kaikkia. Komissio pyrki kuitenkin kaikin tavoin huolehtimaan, että Oracle pystyi tutustumaan tärkeimpiin asiakirjoihin, mukaan luettuina erityisesti PeopleSoftin esittämät ei-luottamukselliset tiedot.

Oraclelle toimitettiin väitetiedoksianto 12. maaliskuuta 2004. Vastauksen esittämiselle annettua määräaikaa pidennettiin pyynnöstä 29. maaliskuuta 2004 asti.

Oraclelle annettiin mahdollisuus tutustua asiakirjoihin CD-ROMin avulla 12. maaliskuuta 2004.

Tarjouksia ja sopimuksia koskevat luottamukselliset tiedot poistettiin kilpailijoiden toimittamista vastauksista, mutta Oracle sai tutustua taulukkomuodossa oleviin ei-luottamuksellisiin tietoihin. Asiakkailta saadut tarjoustiedot toimitettiin word-asiakirjana, jossa analysoitiin asiakkaiden esittämiä vastauksia. Lisäksi toimitettiin taulukko, johon oli yhdistetty vastauksista saatuja tietoja ei-luottamuksellisessa muodossa.

Oraclen talousasiantuntijoille varattiin erillinen tila, jotta he pystyivät tarkastamaan PeopleSoftin tarjoustiedot, joita oli käytetty komissiolle esitetyssä regressioanalyysissä. Tämän teki mahdolliseksi Oraclen talousasiantuntijoiden PeopleSoftin kanssa tekemä salassapitosopimus. Lisäksi Oraclen talousasiantuntijoille annettiin 22. maaliskuuta 2004 mahdollisuus tutustua tarkempiin tarjoustietoihin, joita sisältyi kilpailijoilta ja asiakkailta saatuihin vastauksiin. Kilpailijoiden ja asiakkaiden nimiä ei kuitenkaan paljastettu.

Oraclen kannan mukaan nämä toimenpiteet eivät olleet riittäviä tarjoamaan sille tarkoituksenmukaisen mahdollisuuden tutustua tietoihin. Erityisesti Oracle halusi varmistaa taulukoissa olleiden sekä myös talousasiantuntijoiltaan saamiensa tietojen paikkansapitävyyden sekä analysoida PeopleSoftin ja muiden markkinatoimijoiden toimittamia tietoja, joita Oracle piti hyödyllisinä puolustuksensa kannalta. Erityisesti Oracle olisi halunnut saada tietoonsa vastauksia toimittaneiden kilpailijoiden ja asiakkaiden nimet.

Näkemykseni mukaan Oraclelle on myönnetty riittävät mahdollisuudet tutustua tietoihin niin, että se saattoi harjoittaa puolustautumisoikeuksiaan kyseisessä menettelyvaiheessa.

Kun uusia mahdollisuuksia tutustua tietoihin ei myönnetty, Oracle esitti yksityiskohtaisen näkemyksensä asiasta väitetiedoksiantoon esittämässään vastauksessa. Tämä olisi edellyttänyt perusteltua vastausta.

Koska komissio on kuitenkin luopunut väitteistään ehdotettua keskittymää vastaan, myös kysymys oikeudesta tutustua tietoihin on vanhentunut. On myös pantava merkille, että komissiolla tutkimuksen tekemiseksi ja kilpailuvaikutusten arvioimiseksi käytettävissään ollut tietopohja laajeni väitetiedoksiantoon saadun vastauksen ja suullisen kuulemisen jälkeen, kun Oracle toimitti lisätietoja vastauksessaan komission tietopyyntöön ja Yhdysvalloissa käydyn oikeudenkäynnin tuloksena saatiin uusia tietoja.

Koska PeopleSoft on menettelyn osapuolena, sille toimitettiin väitetiedoksiannon ei-luottamuksellinen toisinto asetuksen (EY) N:o 447/98 (täytäntöönpanoasetus) 13 artiklan 3 kohdan toisen alakohdan mukaisesti. Menettelyn kuluessa toimitettiin myös joitakin Oraclen esittämiä lisäasiakirjoja heti, kun niistä oli saatu ei-luottamukselliset toisinnot. PeopleSoftille toimitettiin pyynnöstä ei-luottamuksellinen toisinto Oraclen väitetiedoksiantoon antamasta vastauksesta, tosin vasta 3. toukokuuta 2004.

Kuulemistilaisuudet järjestettiin 30. maaliskuuta ja 1. huhtikuuta 2004. Oraclen ja PeopleSoftin ohella SAP, ING Europe ja SSA Global saivat osallistua asianomaisina kolmansina osapuolina. Asian käsittelystä vastanneet virkamiehet toimittivat näille kolmansille ei-luottamukselliset toisinnot väitetiedoksiannosta.

Komissio keskeytti menettelyn 13. huhtikuuta 2004 toistamiseen, sillä Oracle ei nytkään noudattanut määräaikaa, joka oli asetettu komission muodollisessa päätöksessä pyydettyjen tietojen toimittamiselle. Komissio oli pyytänyt tietoja laajentaakseen kilpailuarvioinnin tekemisen edellyttämää tietopohjaa. PeopleSoftille toimitettiin pyynnöstä jäljennös Oraclelle esitetystä komission päätöksestä. Kun komission pyytämät tiedot oli saatu, menettelyä jatkettiin 7. lokakuuta.

Kaikkia saatuja lisätietoja analysoituaan kilpailun pääosasto katsoo, ettei väitetiedoksiannossa esitetyille väitteille ole perusteita.

Edellä olevan perusteella katson, että kaikkien menettelyyn osallistuneiden oikeutta tulla kuulluksi on noudatettu.